b"\n_START_ARTICLE_\nEarl Wilbur Sutherland Jr.\n_START_SECTION_\n\xc5\xbdivljenje in delo\n_START_PARAGRAPH_\nZa medicinske raziskave ga je navdu\xc5\xa1ila knjiga o Louisu Pasteurju, zato je po diplomi na Washburnovi univerzi v Topeki (Kansas) vpisal podiplomski \xc5\xa1tudij medicine na Washingtonovi univerzi v St. Louisu, kjer je leta 1942 pridobil naziv doktor medicine. Na Washingtonovi univerzi je kasneje postal izredni profesor biokemije. Leta 1953 je postal predavatelj fiziologije in direktor oddelka za farmakologijo na medicinski fakulteti Univerze Western Reserve (danes Univerza Case Western Reserve), zato se je preselil v Cleveland (Ohio). Po 10 letih v Clevelandu je postal profesor fiziologije na Univerzi Vanderbilt (Nashville, Tennessee), od 1973 do svoje smrti leto kasneje pa je deloval kot \xc4\x8dastni profesor na Univerzi v Miamiju na Floridi. Od leta 1967 je imel stalno financiranje Ameri\xc5\xa1kega zdru\xc5\xbeenja za srce (American Heart Association, AHA)._NEWLINE_Pod mentorstvom nobelovcev Carla in Gerty Cori na Washingtonovi univerzi je za\xc4\x8del z raziskavami hormonov. Preu\xc4\x8devali so mehanizem, s katerim epinefrin v jetrih spro\xc5\xbei razgradnjo glikogena v glukozo in ugotovili, da je encim fosforilaza klju\xc4\x8den element v tem procesu. Po selitvi na Univerzo Western Reserve je odkril novo molekulo, ki je odgovorna za nastanek fosforilaze v tem procesu in je po zgradbi adeninski ribonukleotid. V pribli\xc5\xbeno istem \xc4\x8dasu je druga raziskovalna skupina sintetizirala enako molekulo in biokemik Leon Heppel, ki so ga oboji prosili za nasvete, je ugotovil, da govorijo o isti snovi. To je bil adenozin 3',5'-monofosfat, danes znan kot cikli\xc4\x8dni AMP (cAMP). Sutherland je s sodelavci nato iskal in na\xc5\xa1el cAMP v mnogih drugih tkivih, razvil metodo \xc4\x8di\xc5\xa1\xc4\x8denja in kristalizacije ter razjasnil nekaj njegovih lastnosti. Njegovo najpomembnej\xc5\xa1e odkritje pa je bila kaskada kemijskih reakcij, ki jo spro\xc5\xbei hormon: v tem primeru se hormon ve\xc5\xbee na celi\xc4\x8dni receptor, ki spro\xc5\xbei nastanek cAMP z delovanjem novega encima, adenil ciklaze, cAMP pa nato sodeluje pri pretvorbi encima fosforilaze, ki razgrajuje glikogen. V nasprotju s takrat uveljavljenim prepri\xc4\x8danjem tako razli\xc4\x8dni hormoni ne vstopajo v celico, temve\xc4\x8d delujejo preko cAMP. Njegova teorija je najprej naletela na neodobravanje, saj je bilo nepredstavljivo da bi ena snov posredovala toliko razli\xc4\x8dnih u\xc4\x8dinkov, a je danes splo\xc5\xa1no sprejeta. Zadnja leta svojega \xc5\xbeivljenja se je ukvarjal s cikli\xc4\x8dnim GMP, ki ima v celicah podobno vlogo kot cAMP._NEWLINE_Umrl je v starosti 58 let v Miamiju zaradi hude krvavitve po\xc5\xbeiralnika.\n_START_SECTION_\nPriznanja\n_START_PARAGRAPH_\nLeta 1966 je bil sprejet za \xc4\x8dlana Nacionalne akademije znanosti ZDA. Za svoje delo je prejel ve\xc4\x8d najpresti\xc5\xbenej\xc5\xa1ih nagrad s tega podro\xc4\x8dja - Laskerjevo nagrado za temeljne medicinske raziskave leta 1970, Nobelovo nagrado za fiziologijo ali medicino leta 1971 in leta 1973 \xc5\xa1e nacionalno medaljo znanosti."